b'\n_START_ARTICLE_\nIgor Mitoraj\n_START_SECTION_\nBiografija\n_START_PARAGRAPH_\nIgoris Mitorajus gim\xc4\x97 1944\xc2\xa0m. kovo 26 d. Ederane Saksonijoje, Vokietijoje. Jo motina buvo lenk\xc4\x97, t\xc4\x97vas \xe2\x88\x92 pranc\xc5\xabzas. Po antrojo pasaulinio karo jis gyveno Piet\xc5\xb3 Lenkijoje. 19 met\xc5\xb3 b\xc5\xabdamas I. Mitorajus \xc4\xafstojo \xc4\xaf Krokuvos dail\xc4\x97s akademij\xc4\x85, kur mok\xc4\x97si tapybos vadovaujamas avangardinio dailininko ir teatro re\xc5\xbeisieriaus Tadeusz Kantor. 1967 m. I. Mitorajus dalyvavo bendroje parodoje Krokuvoje. Mokytojo paskatintas 1968 m. i\xc5\xa1vyko \xc4\xaf Pary\xc5\xbei\xc5\xb3, mok\xc4\x97si Nacionalin\xc4\x97je dail\xc4\x97s mokykloje. Po 1970 m. I. Mitorajus apsilank\xc4\x97 Centrin\xc4\x97je Amerikoje, susidom\xc4\x97jo ikikolumbini\xc5\xb3 kult\xc5\xabr\xc5\xb3 menu ir prad\xc4\x97jo u\xc5\xbesiimti skulpt\xc5\xabra. 1976 m. Pary\xc5\xbeiaus La Hune galerijoje \xc4\xafvyko jo personalin\xc4\x97 skulpt\xc5\xabros paroda. I\xc5\xa1 prad\xc5\xbei\xc5\xb3 I. Mitorajus dirbo su bronza ir terakota, 1979 m. apsilank\xc4\x99s Kararoje prad\xc4\x97jo dirbi su marmuru._NEWLINE_1983 m. I. Mitorajus \xc4\xafk\xc5\xabr\xc4\x97 studij\xc4\x85 Pjetrosantoje Italijoje, palaik\xc4\x97 ry\xc5\xa1ius su Pary\xc5\xbeiaus aplinka. 1986 m. jis dalyvavo Venecijos bienal\xc4\x97je, i\xc5\xa1gars\xc4\x97jo tarptautiniu mastu. Daugelis jo vie\xc5\xa1\xc5\xb3 skulpt\xc5\xabr\xc5\xb3 buvo u\xc5\xbesakytos Italijoje. Garsiausiu jo k\xc5\xabriniu \xc4\xafvardijamos 2006 m. sukurtos bronzin\xc4\x97s durys Romos Santa Maria degli Angeli e dei Martiri ba\xc5\xbeny\xc4\x8diai. Kitas durys skulptorius suk\xc5\xabr\xc4\x97 Matka Bo\xc5\xbca \xc5\x81askawa ba\xc5\xbeny\xc4\x8diai Var\xc5\xa1uvoje. 2001 m. jis apdovanotas Vittorio De Sica prizu Italijoje, 2007 m. jam Krokuvos dail\xc4\x97s akademija suteik\xc4\x97 garb\xc4\x97s laipsn\xc4\xaf ir 2012 m. jis apdovanotas Lenkijos Atgimimo ordino komandoro kry\xc5\xbeiumi. Igoris Mitorajus mir\xc4\x97 2014 m. spalio 6 d. Pary\xc5\xbeiuje. Savo k\xc5\xabryboje jis daugiausiai vaizdavo senov\xc4\x97s diev\xc5\xb3, heroj\xc5\xb3, m\xc5\xabz\xc5\xb3, titan\xc5\xb3 fig\xc5\xabras su tarsi nukirstomis dalimis: be gal\xc5\xabni\xc5\xb3, galvos fragment\xc5\xb3. Jo k\xc5\xabryba turi ry\xc5\xa1ki\xc5\xb3 s\xc4\x85saj\xc5\xb3 su antikine skulpt\xc5\xabra, ta\xc4\x8diau savo \xc5\xbeinia ir estetika i\xc5\xa1liko \xc5\xa1iuolaiki\xc5\xa1ka, modernistine.'